Document ID: 31994D0828

ΑΠΟΦΑΣΗ ΤΟΥ ΣΥΜΒΟΥΛΙΟΥ της 19ης Δεκεμβρίου 1994 για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από ορισμένα εδάφη (94/828/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών προϊόντων ημιαγωγών (1), και ιδίως το άρθρο 3 παράγραφος 7,
την πρόταση της Επιτροπής,
Εκτιμώντας:
ότι το δικαίωμα νομικής προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα που δικαιούνται προστασίας σύμφωνα με το άρθρο 3 παράγραφοι 1 έως 5 της οδηγίας 87/54/ΕΟΚ-
ότι το δικαίωμα προστασίας μπορεί να χορηγηθεί, με απόφαση του Συμβουλίου, σε πρόσωπα τα οποία δεν δικαιούνται προστασίας βάσει των εν λόγω διατάξεων-
ότι η επέκταση της προστασίας πρέπει, κατά το δυνατόν, να αποφασίζεται από την Κοινότητα ως σύνολο-
ότι, από τις 7 Νοεμβρίου 1987, βάσει μιας σειράς αποφάσεων του Συμβουλίου προσωρινής ισχύος, η Κοινότητα επέκτεινε την εν λόγω προστασία στα πρόσωπα από ορισμένα εδάφη, ο αριθμός των οποίων έχει αυξηθεί από την 1η Νοεμβρίου 1993 (2)-
ότι οι εν λόγω αποφάσεις βασίστηκαν στο γεγονός ότι έπρεπε να δοθεί χρόνος ώστε τα εδάφη, τα οποία δεν διέθεταν ακόμη συγκεκριμένη νομοθεσία επί του θέματος, να υιοθετήσουν σχετική νομοθεσία και να την επεκτείνουν, το συντομότερο δυνατό, στα πρόσωπα των κρατών μελών της Κοινότητας τα οποία απολαύουν του δικαιώματος προστασίας δυνάμει της οδηγίας 87/54/ΕΟΚ-
ότι η τελευταία από τις εν λόγω αποφάσεις, ήτοι η απόφαση 93/16/ΕΟΚ, εφαρμόζεται μέχρι τις 31 Δεκεμβρίου 1994-
ότι η συμφωνία σχετικά με τα δικαιώματα πνευματικής ιδιοκτησίας που είναι αντικείμενο εμπορικών συναλλαγών, η οποία εγγράφεται μεταξύ των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, και η οποία περιλήφθηκε στην τελική πράξη του Marrakech της 15ης Απριλίου 1994, επιβάλλει στα μέρη την υποχρέωση να χορηγούν προστασία στις τοπογραφίες σχεδίων ολοκληρωμένων κυκλωμάτων σύμφωνα με τις εθνικές διατάξεις καθώς και εκείνες της συνθήκης για την πνευματική ιδιοκτησία στον τομέα των ολοκληρωμένων κυκλωμάτων, στις οποίες παραπέμπει-
ότι η εν λόγω συμφωνία, καθώς και η συμφωνία περί ιδρύσεως του παγκόσμιου οργανισμού εμπορίου, της οποίας αποτελεί παράρτημα, θα αρχίσει να ισχύει την 1η Ιανουαρίου 1995 ή το νωρίτερο δυνατό μετά από την ημερομηνία αυτή- ότι οι ανεπτυγμένες χώρες μέλη της συμφωνίας για τον παγκόσμιο οργανισμό εμπορίου θα έχουν στη διάθεσή τους περίοδο ενός έτους από την έναρξη ισχύος της συμφωνίας αυτής για την εφαρμογή των διατάξεων της συμφωνίας σχετικά με τα δικαιώματα πνευματικής ιδιοκτησίας που είναι αντικείμενο εμπορικών συναλλαγών- ότι οι αναπτυσσόμενες χώρες μέλη θα έχουν το δικαίωμα να αναβάλουν για περίοδο τεσσάρων επιπλέον ετών την εφαρμογή αυτών των διατάξεων, εκτός από τις διατάξεις των άρθρων 3, 4 και 5 της συμφωνίας-
ότι η συμφωνία σχετικά με τα δικαιώματα πνευματικής ιδιοκτησίας που είναι αντικείμενο εμπορικών συναλλαγών είναι δυνατόν να εφαρμοστεί στα εδάφη αυτά εντός των προβλεπόμενων προθεσμιών-
ότι επί του παρόντος εξακολουθούν να ισχύουν, στα εν λόγω εδάφη, οι διατάξεις που εξασφαλίζουν την προστασία των προσώπων της Κοινότητας στον τομέα των τοπογραφιών-
ότι θα πρέπει να διατηρηθεί, από 1ης Ιανουαρίου 1995, η επέκταση της προστασίας, δυνάμει της οδηγίας 87/54/ΕΟΚ, στα εν λόγω εδάφη μέχρι τις 31 Δεκεμβρίου 1995,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επεκτείνουν το δικαίωμα προστασίας βάσει της οδηγίας 87/54/ΕΟΚ στα φυσικά πρόσωπα που είναι υπήκοοι ενός από τα εδάφη που παρατίθενται στο παράρτημα ή που έχουν τη συνήθη διαμονή τους σε ένα από τα εν λόγω εδάφη.
Η εν λόγω επέκταση εφαρμόζεται επίσης στις εταιρείες και άλλα νομικά πρόσωπα ενός από τα εδάφη που παρατίθενται στο παράρτημα που έχουν πραγματική βιομηχανική ή εμπορική εγκατάσταση στο έδαφος αυτό, εφόσον οι εταιρείες ή άλλα νομικά πρόσωπα ενός κράτους μέλους που δικαιούνται προστασίας σύμφωνα με την οδηγία 87/54/ΕΟΚ απολαύουν προστασίας στο εν λόγω έδαφος.
Η Επιτροπή καθορίζει ποια από τα εδάφη που παρατίθενται στο παράρτημα πληρούν την προϋπόθεση του δευτέρου εδαφίου που ενημερώνει σχετικά τα κράτη μέλη.
Άρθρο 2
Η παρούσα απόφαση εφαρμόζεται από την 1η Ιανουαρίου 1995.
Τα κράτη μέλη επεκτείνουν το δικαίωμα προστασίας δυνάμει της παρούσας απόφασης στα πρόσωπα που αναφέρονται στο άρθρο 1 μέχρι τις 31 Δεκεμβρίου 1995.
Κάθε αποκλειστικό δικαίωμα, το οποίο αποκτήθηκε δυνάμει των αποφάσεων 87/532/ΕΟΚ, 90/511/ΕΟΚ, 93/16/ΕΟΚ, όπως η τελευταία τροποποιήθηκε από την απόφαση 93/520/ΕΟΚ, ή δυνάμει της παρούσας απόφασης, εξακολουθεί να ισχύει κατά την περίοδο που ορίζεται στην οδηγία 87/54/ΕΟΚ.
Άρθρο 3
Η παρούσα απόφαση αυτή απευθύνεται στα κράτη μέλη.
Βρυξέλλες, 19 Δεκεμβρίου 1994.

Labels: 7
18
1